b'\n_START_ARTICLE_\nMstislav Rostropovi\xc4\x8d\n_START_SECTION_\nMladost\n_START_PARAGRAPH_\nRostropovi\xc4\x8d je bil rojen v Bakuju, Azerbajd\xc5\xbean, tedaj delu Sovjetske zveze. Njegov o\xc4\x8de Leopold je izhajal iz poljske aristokratske dru\xc5\xbeine Rostropowicz, ki je \xc5\xbeivela v dru\xc5\xbeinski pala\xc4\x8di v kraju Skotniki (Mazovijsko vojvodstvo)._NEWLINE_Pri \xc5\xa1tirih letih ga je mati, nadarjena pianistka, pri\xc4\x8dela u\xc4\x8diti igranja na klavir, pri desetih pa je pri\xc4\x8del igrati violon\xc4\x8delo. Sprva ga je u\xc4\x8dil njegov o\xc4\x8de, ki je bil tudi \xc4\x8delist in u\xc4\x8denec slavnega Pabla Casalsa._NEWLINE_Med letoma 1943 in 1948 je Mstislav \xc5\xa1tudiral na Moskovskem glasbenem konservatoriju, kjer je leta 1956 tudi sam pri\xc4\x8del s pou\xc4\x8devanjem. Na Moskovski konservatorij se je vpisal s 16-imi leti, poleg violon\xc4\x8dela pa je \xc5\xa1tudiral tudi klavir, dirigiranje in kompozicijo. Med njegovimi profesorji sta bila tudi Dmitrij \xc5\xa0ostakovi\xc4\x8d in Sergej Prokofjev. Kot \xc4\x8delist je zaslovel leta 1945, ko je prejel zlato medaljo na prvem (v splo\xc5\xa1nem) tekmovanju mladih vilon\xc4\x8delistov Sovjetske Zveze.\n_START_SECTION_\nPrvi koncerti\n_START_PARAGRAPH_\nRostropovi\xc4\x8d je na prvem samostojnem koncertu nastopil leta 1942. Zmagal je na mednarodnih tekmovanjih glasbenikov v Pragi in Budimpe\xc5\xa1ti v letih 1947, 1949 in 1950. Leta 1950 (pri 23-ih) je prejel tedanje najvi\xc5\xa1je priznanje Sovjetske zveze, Stalinovo nagrado. V tem \xc4\x8dasu je bil Rostropovi\xc4\x8d \xc5\xbee dobro znan v svoji domovini; medtem ko je aktivno deloval v smeri solisti\xc4\x8dne kariere, pa je \xc5\xa1e pou\xc4\x8deval na Leningrajskem (Sankt-Petersbur\xc5\xa1kem) konservatoriju in na Moskovskem konservatoriju. Leta 1955 se je v Bol\xc5\xa1oj teatru o\xc5\xbeenil s sopranistko Galino Vi\xc5\xa1nevsko._NEWLINE_Svojo mednarodno kariero je za\xc4\x8del leta 1964 v Vzhodni Nem\xc4\x8diji (DDR). Od tega \xc4\x8dasa dalje se je podajal na \xc5\xa1tevilne glasbene turneje po zahodni Evropi, kjer je se je prvi\xc4\x8d sre\xc4\x8deval s skladatelji (npr. Benjamin Britten) in izvajalci onstran \xc5\xbeelezne zavese._NEWLINE_Leta 1967 je dirigiral opero Jevgenij Onjegin (\xc4\x8cajkovski) v Bol\xc5\xa1oj teatru._NEWLINE_Med skladatelji, ki so Rostropovi\xc4\x8di posve\xc4\x8dali skladbe, so: Prokofjev, Britten, Bernstein, \xc5\xa0nitke, Ha\xc4\x8daturjan in Piazzolla. Krstno je izvedel 117 skladb. Poznan je tudi po izjemnih interpretacijah Dvo\xc5\x99\xc3\xa1kovega koncerta za violon\xc4\x8delo in orkester v H molu, ter Haydnovih koncertov v C in D. Njegove pobude za nastanek novih skladb so ob\xc4\x8dutno pove\xc4\x8dale repretoar novih \xc4\x8delisti\xc4\x8dne glasbene literature, predvsem s strani \xc5\xa0ostakovi\xc4\x8da, Prokofjeva, Brittna, Lutoslawskega, Pendereckega, Messiaena in Dutilleuxa.\n_START_SECTION_\nIzgnanstvo\n_START_PARAGRAPH_\nRostropovi\xc4\x8d se je boril za umetnost art brez meja, svobodo govora in demokrati\xc4\x8dne vrednote, zaradi \xc4\x8desa so se sovjetske oblasti za\xc4\x8dele vznemirjati. Zgodnji primer je se je dogodil leta 1948, ko je bil \xc5\xa1e \xc5\xa1tudent na Moskovskem konservatoriju. V okviru dekreta (iz 10. februarja 1948) t. i.\xc2\xa0\xc2\xbbformalisti\xc4\x8dnim\xc2\xab\xc2\xa0skladateljem, je bil njegov menotr Dmitrij \xc5\xa0ostakovi\xc4\x8d razre\xc5\xa1en polo\xc5\xbeaja profesorja v Leningradu in Moskvi; tedaj 21-letni Ristropovi\xc4\x8d je iz protesta izpisal iz \xc5\xa1ole._NEWLINE_Leta 1970 je Rostropovi\xc4\x8d nudil zato\xc4\x8di\xc5\xa1\xc4\x8de Aleksandru Sol\xc5\xbeenicinu, ki ni imel kam iti, v svojem domu. Zaradi prijateljstva s Sol\xc5\xbeenicinom in njegove podpore disidentom je v za\xc4\x8detki 1970.ih padel v javno nemilost, katere posledica je bila prepoved koncertiranja v inozemstvu, prav tako za njegovo \xc5\xbeeno, sopranistko Galino Vi\xc5\xa1nevsko, odrejena pa mu je bila koncertna turneja po majhnih krajih v Sibiriji._NEWLINE_Rostropovi\xc4\x8d je z \xc5\xbeeno in otroki leta 1974 zapustil Sovjetsko zvezo in odtlej \xc5\xbeivel v ZDA. Izklju\xc4\x8dili so ga iz \xc5\xa1tevilnih glasbenih ansamblov v domovini, leta 1978 pa je zaradi svojega javnega nasprotovanja sovjetski restrikciji kulturne svobode tudi izgubil sovjetsko dr\xc5\xbeavljanstvo.\n_START_SECTION_\nNadaljnja kariera\n_START_PARAGRAPH_\nRostropovi\xc4\x8d je imel velik vpliv na mlaj\xc5\xa1e generacije \xc4\x8delistov. Mnogi \xc5\xa1e danes priznavajo svoj dolg njegovemu vzgledu. Julian Lloyd Webber je v \xc4\x8dasniku The Independent izjavil:\xc2\xa0\xc2\xbbnih\xc4\x8de ni storil za \xc4\x8delo toliko kot on\xc2\xab_NEWLINE_Skupaj s sovjetskim skladateljem Kabalevskim je dokon\xc4\x8dal Koncert za violon\xc4\x8delo in orkester Sergeja Prokofjeva (po skladateljevi smrti. Rostropovi\xc4\x8d je krstno izvedel oba \xc5\xa0ostakovi\xc4\x8deva koncerta. Koncert \xc5\xa1t. 1 je predstavil v Londonu in za\xc4\x8del sodelovati z Brittnom. Britten mu je posvetil svojo \xc4\x8celo sonato, tri Solo suite in \xc4\x8celo-simfonijo, Rostropovi\xc4\x8d jih je krstno izvedel._NEWLINE_V letih od 1977 do 1994 je bil glasbeni direktor in dirigent Nacionalni simfoni\xc4\x8dni orkester Zdru\xc5\xbeenih dr\xc5\xbeav Amerike v Washingtonu, poleg tega pa je \xc5\xa1e koncertiral z nekaterimi najbolj znanimi izvajalci svojega \xc4\x8dasa (npr. Sviatoslav Richter in Vladimir Horowitz. Bil je tudi ustanovitelj in direktor glasbenih festivalov Rostropovi\xc4\x8d in Aldeburgh._NEWLINE_Njegov nastop med padcem Berlinskega zidu je bil prikazan v televizijskih programih po vsem svetu in mu \xc5\xa1e utrdil svetovno slavo. Rostropovi\xc4\x8du so rusko dr\xc5\xbeavljanstvo povrnili leta 1990, \xc4\x8deprav je z dru\xc5\xbeino \xc5\xbee prejel ameri\xc5\xa1ko dr\xc5\xbeavljanstvo._NEWLINE_Rostropovi\xc4\x8d je prejel \xc5\xa1tevilne mednarodne nagrade, v\xc5\xa1tev\xc5\xa1i priznanje francoska legija \xc4\x8dasti in \xc4\x8dastne doktorate \xc5\xa1tevilnih svetovnih univerz. Kot UNESCOv ambasador je podpiral \xc5\xa1tevilne izobra\xc5\xbeevalne in kulturne projekte. Ve\xc4\x8dkrat je nastopil tudi v Madridu in je bil bli\xc5\xbenji prijatelj \xc5\xa1panske kraljice Sofije._NEWLINE_Rostropovi\xc4\x8d je z \xc5\xbeeno Galino Vi\xc5\xa1njevsko ustanovil fundacijo, ki je spodbujala socialne projekte in aktivnosti. Zakonca sta osnovala program vakcinacije v Azerbajd\xc5\xbeanu. Rostropovi\xc4\x8dev doma\xc4\x8di muzej je bil odprt 4. marca leta 2002 v Bakuju. Ob\xc4\x8dasno sta dr\xc5\xbeavo tudi obiskala, v teh primerih je Rostropovi\xc4\x8d tudi predaval na mojstrskih te\xc4\x8dajih na Azerbajd\xc5\xbeanskem dr\xc5\xbeavnem konservatoriju._NEWLINE_Rostropovi\xc4\x8d je igral na Stradivarijevo \xc4\x8delo iz leta 1711 Duport Stradivarius, ki ga strokovnjaki ocenjujejo kot eno najbolj\xc5\xa1ih violon\xc4\x8del vseh \xc4\x8dasov.\n_START_SECTION_\nBolezen in smrt\n_START_PARAGRAPH_\nRostropovi\xc4\x8devo zdravje se je poslab\xc5\xa1alo leta 2006, v \xc4\x8dasu, ko je \xc4\x8dasnik Chicago Tribune poro\xc4\x8dal govorice o nedolo\xc4\x8deni kirur\xc5\xa1ki operaciji v \xc5\xbdenevi in kasnej\xc5\xa1em zdravljenju gastritisa. Ruski predsednik Vladimir Putin je obiskal Rostropovi\xc4\x8da in se z njim dogovoril o podrobnostih praznovanja umetnikove 80-letnice, ki ga je Kremelj predvideval za 27. marca 2007. Rostropovi\xc4\x8d je prisostvoval na proslavi, vendar naj bi bil \xc5\xa1ibkega zdravja._NEWLINE_\xc4\x8ceprav je bil Rostropovi\xc4\x8dev zadnji dom v Parizu, je obdr\xc5\xbeal svoja stanovanja v Moskvi, St. Petersburgu, Londonu, Lausanni in Jordanvillu (Zvezna dr\xc5\xbeava New York). Rostropovi\xc4\x8da so v pari\xc5\xa1ko bolni\xc5\xa1nico hospitalizirali konec januarja 2007, vendar se je odlo\xc4\x8dil za odhod v Moskvo, kjer je bil pogosto zdravni\xc5\xa1ko oskrbovan. 9. februarja 2007 je bil 79-letni Rostropovi\xc4\x8d sprejet v bolni\xc5\xa1nico v Moskvi._NEWLINE_Nekrolo\xc5\xa1ko poro\xc4\x8dilo kot bolezen navaja raka na \xc4\x8drevesju; 7. aprila je bil ponovno hospitaliziran na Blohinovem institutu za rakasta obolenja in 27. aprila umrl._NEWLINE_28. aprila je Rostropovi\xc4\x8d le\xc5\xbeal v odprti krsti v Moskovskem konservatoriju, kjer je neko\xc4\x8d \xc5\xa1tudiral in pou\xc4\x8deval, nato pa so krsto odpeljali v Katedralo Kristusa Odre\xc5\xa1enika v Moskvi. Na progrebni slovesnosti 29. aprila se je od njega poslovilo tiso\xc4\x8de \xc5\xbealujo\xc4\x8dih, med njimi tudi predsednik Putin, \xc5\xa1panska kraljica Sofija, prva dama Francije Bernadette Chirac, azerbajd\xc5\xbeanski predsednik Ilham Alijev, Naina Jelcin (vdova Borisa Jelcina), in druge osebnosti iz kulturnega in politi\xc4\x8dnega sveta. Pokopan je bil na moskovskem pokopali\xc5\xa1\xc4\x8du Novodevi\xc4\x8di, na istem pokopali\xc5\xa1\xc4\x8du kot njegov prijatelj Boris Jelcin \xc5\xa1tiri dni pred tem.'